Papersnake/gushiwen huggingface dataset:
鼎仪宅分韵送其兄武仪还昆山得倪字
李东阳（明代）

君家好兄弟，恩义两不睽。岂唯举止似，语笑皆天倪。

我本通家友，三年负招携。留欢极酣乐，饱德无嫌懠。

凉秋入庭树，风露忽已凄。昔作凤和鸣，今为雁分栖。

悠悠沧江上，道路阻莫跻。到门见桑梓，登堂颂黄鲵。

人生重骨肉，至乐谅不齐。送君东城去，蔓草青萋萋。
送李屯田粹丹阳
苏颂（宋代）

西津秋晚度归艎，新领监州建礼郎。
蚤伏能名动江左，重闻谣礼入朱方。
部中句曲三茅阜，境上吴门二陆乡。
官近仙都家在望，锦衣此日倍辉光。
性情吟
邵雍（宋代）

君子任性，小人任情。
任性则近，任情则远。
荅表臣赠别二首 其一
刘禹锡（唐代）

昔为瑶池侣，飞舞集蓬莱。今作江汉别，风雪一徘徊。
寺底遇大雨寄呈二运使
韩琦（宋代）

怒雷倾雨洒无垠，天意须臾复至仁。比屋士民平叹息，一川和黍长精神。

彻犁农喜通新种，隔辙人谁谓不均。大利岂当论小害，路泥深尺没征轮。
鹧鸪天 自题像
周信庵（宋代）

信庵年生七十二，经过庚子乙亥春。自权自力承家业，荣辱无惊乐太真。

吾归去，别乡亲，平生朴直坦夷人。今朝倚杖逍遥处，风月无边碧草新。
离京后作
苏舜钦（宋代）

春风奈别何，一棹逐惊波。去国丹心折，流年白发多。

脱身离网罟，含笑入烟萝。穷达皆常事，难忘对酒歌。
李本宁大参自楚访我弇中纪别二章 其一
王世贞（明代）

艖䒀忽转越来溪，太史浮湘下会稽。误拟真人栖海上，久知夫子在关西。

看它气色还金马，顾我形神似木鸡。稍喜蓟门游子到，别筵能唱白铜鞮。
西斋杂咏六首 其五 菊
刘安上（宋代）

移根近轩墀，不使众草没。会见黄金英，泛我杯中物。
禅月大师画罗汉像赞
释如珙（宋代）

禅月罗汉应身，画出罗汉形像。
丝毫无得渗漏，虚空捏作一团。
拈来挂虚空中，咄咄咄咄咄咄。
春日大驾出幸海子
尹守衡（明代）

羽猎遨游处，春风遍地生。乐随仙仗转，人逐御香行。

一发双雕落，三驱百兽惊。五云看缥缈，时傍衮衣明。
一剪梅 述怀赠程老先生
尹志平（元代）

学道无成天不悭。虚名滥占，实得应难。从今志气更重加，东望得休，不下西山。深谢知交忻崞间。四时不阙，助我衣餐。有时庆会上朝元，功行双全。日赴千坛。
雨中漫兴柬泓山中溪洱皋 其二
杨慎（明代）

簟纹如水帐如烟，凉气先秋到枕边。蚊脚蝇头迹如扫，右军嬴得静佳眠。
嘲张师雄
佚名（宋代）

昨夜阴山贼吼风，帐中惊起蜜翁翁。平明不待全师出，连著皮裘入土空。
蜀葵
颜延之（南北朝）

井维降精，岷络升灵。物微气丽，卉草之生。喻艳众葩，冠冕群英。

类麻能直，方葵不倾。
和陶阻风于规林韵寄陈时中二首
吴芾（宋代）

退处固云乐，未免叹索居。
赖有陈使君，情亲如友于。
自应长相见，岂谓各一隅。
我虽事跧伏，闭门懒问涂。
无日不看山，无时不面湖。
君尤我所爱，良会安得疏。
纵不思风度，亦欲闻绪余。
会须成二老，君意定何如。
饮方渭津斋中
袁宏道（明代）

山斋多快事，弹棋角杯斝。卫水齧墙流，瓶中鬼帆泻。

鱼鹰窥笔床，溪花乱枰马。开帘触新韵，高吟对梧槚。
转应曲
姚广孝（明代）

斜日，斜日，门外马蹄声疾。林栖鸟尽飞还，霞彩红衔远山。

山远，山远，莫怪行人归晚。
夏日遇雪
陈诚（明代）

塞远无时叙，云阴即雪飞。
纷纷迷去路，点点湿征衣。
地僻鸳鸯狎，山深苜蓿肥。
何时穷绝域，马首向东归。
入新都访汪司马伯玉八首 其五
胡应麟（明代）

欢日苦不足，愁日苦有馀。谈笑未及终，执手河山如。

蒹葭阻长未，渺邈天一隅。殷忧见华发，岁暮空踟蹰。

焉得抟风翮，送我来枌榆。
和梅花百咏诗 其三十二 苔梅
王夫之（明代）

紫葆初含故叶稀，孤茎独秀绿茸肥。晴云润浥虬枝软，倒写溪光碧玉围。
王常博寄示沌路七诗李肩吾用韵为予寿因次韵
魏了翁（宋代）

来时荦荦汉三明，浦雪江风尔许情。
今度王郎隔湘水，梦余环佩玉玱琤。
漳南示义军寄邑人谭野气
曾渊子（宋代）

漳州城南烟雾深，漳州城北氛气侵。忆从奸邪卖和议，汉廷君气愁至今。

乘舆播迁天地怒，残军掩泣眠星雾。黄金无收白骨多，指点枯骸拟亲故。

昨夜羽书如电飞，报道三城又被围。皇家恩深重如山，英雄奋起披铁衣。

万人同心猛如虎，关山震动挝鼙鼓。百战须当百胜归，凯歌唱满中原土。

论功赏爵将宪章，汾阳异姓封侯王。鞠躬尽瘁固常事，愿教一涌歼豺狼。

莫上高楼偶长望，壮怀忽忽思乡丈。琴台落日私语时，丹心耿耿今能忘。

惜君忠义老无官，山河破裂泪欲乾。衰容未画麒麟阁，目尽故园心转酸。
病中杂兴五言十首
刘克庄（宋代）

李广飞将军，世南行秘书。
乃知数寸管，不及丈二殳。
久客始归寓井西旧宅述怀
贝琼（元代）

在路日思归，已倦风水艰。前经石门店，喜见西南山。

忆我初去乡，忽忽三十年。儿童尽成老，此邻无复存。

阡陌迷东西，甲第空毁垣。秋风落古木，方池荣夏莲。

倏忽惊世换，岂独遇神仙。萧萧井西宅，白昼唯高眠。

所欣无维执，贫贱何足叹。
别曾源一
叶茵（宋代）

梅边又上帝王都，柳上俄空处士庐。
汉月楚星人去后，淮云蜀雨事何如。
东龟不食西征缺，南雁难期北信疏。
此去叫阍天路直，何时快睹茂陵书。
刘明远松石图为邝子乾作
黎民表（明代）

刘生善画兼能书，材力却与凡工殊。千金为寿不一顾，下笔颇获骊龙珠。

凡花俗卉岂足奇，貌此千仞磊落之雄姿。左盘右蹙势争长，崩厓巨石相撑支。

皴皮剥尽风雨干，劲铁屈作珊瑚枝。苍厓缟皓洒飞雪，晴空夭纠奔鸾螭。

太阴冥冥气熛怒，疑是巨灵挥斤之所为。邝君高堂悬此障，阶下迸泉倏排荡。

四旁观者寂不言，顿觉丹青色凋丧。我生好古悲已迟，五羊从前多画师。

林良待诏金銮殿，刘也奔腾真数奇。欲遣巫阳不可招，抱膝对尔兴长谣。

秦封禹贡何琐琐，看尔直干凌烟霄。
挽史鲁公
李曾伯（宋代）

经济由身致，安危主意深。
威名振华夏，岁月付山林。
世望一老在，天胡二竖侵。
盖棺公论定，不泯是人心。
送赵主簿
曹彦约（宋代）

新诗燕婉似花繁，好在鵷行接羽翰。
一笑相逢江海客，三年犹老簿书官。
见闻我阙犹干禄，矍铄君能欲据鞍。
却似岑参寮友会，阳春一曲和皆难。
寄张明甫朝奉
释道潜（宋代）

昔公令吾乡，绿发气方壮。鸣弦坐高堂，百里肃清旷。

良辰骋遨嬉，茧足履青嶂。当时陪杖屦，笑语相颉颃。

论文希邺都，乐事敦可尚。铜章既云解，余亦航海上。

悠悠亘六载，天角空相望。朅来石头城，邂逅慰离怆。

携手雨花台，俛仰得超放。瓶盂徙京口，冉冉抱微恙。

扁舟乱江来，起我神益王。浮云共平生，飘忽无定向。

去年客梁园，尘土纷冗长。狙猿失林木，憔悴无优况。

独有青桂枝，冰雪不凋丧。惠然肯过从，香积仍接饷。

秋风迫南还，危帆高且张。落日通津门，转盼增惋怅。

寝寐见高标，幽魂惊夜帐。相忘同海鱼，千里各云浪。
较艺赠永叔和禹玉
梅尧臣（宋代）

今看座主与门生，事事相同举世荣。
并直禁林司诏令，又来西世选豪英。
飞龙借马天边下，光禄供醪月底倾。
食叶蚕声句偏美，当时曾记赋将成。
春日湖上二首
释善珍（宋代）

燕外游丝暖欲迷，酒船吹笛水亭西。
梨花唫苴桃花笑，恼杀春光醉似泥。
张伯邻集同社适夏木啭黄鹂时
欧大任（明代）

黄鸟飞飞昼景迟，曲江家自有林池。烟中几啭成新弄，风里馀音入艳词。

台倚阮公长啸夕，棋残谢傅醉听时。朋游何限嘤鸣意，桐帽棕鞋更可随。
寒食日游百花亭
陈与义（宋代）

晴气已复浊，虚馆可淹留。微花耿寒食，始觉在他州。

自闻鼙鼓聒，不恨岁月流。乱代有今夕，兹园况堪游。

云移树阴失，风定川华收。曳杖新城下，日暮禽语幽。

群行意易分，独赏兴难周。永啸以自畅，片月生城头。
军屯十万坪
管讷（明代）

玉帐秋临十万坪，石家铜鼓夜无声。千团毒雾开山寨，万灶炊烟起野营。

自信丹心能报国，谁知白首厌谈兵。中官催草征南捷，龙烛生花剪更明。
问王稚川借其父承可诗二首 其一
王质（宋代）

侍郎墓槚已苍苍，万古江河一锦囊。杜老平生怜骥子，不将衣钵付他郎。
次韵九日四首 其三
刘一止（宋代）

蒲团趺坐冷知秋，笳鼓声传出郡楼。阅世梦中知是梦，说禅头上更安头。

邦君化得俱吟咏，居士年应赋莫休。只恐官梅能动兴，从梁江草唤人愁。
倦寝听晨鸡
周巽（元代）

妾睡何曾着，俄闻唱晓鸡。有怀思远道，自分守中闺。

近户明星烂，空梁落月低。常时惊妾梦，多是四更啼。
柏悦堂 其二
刘攽（宋代）

华堂柏两株，清景喜多馀。密影随步武，凉风自扫除。

苍颜师尚父，劲节蔺相如。寄谢繁华子，荣枯可立须。
漫郎亭
文同（宋代）

凿城为洞深且长，沿壕开径闲复荒。
有亭如许入蒙密，谁比次山称漫郎。
大人筑室将毕道祖亦作宅基治园作四诗示道祖
葛立方（宋代）

两第屹相向，幽园卑辟强。
君方林上坞，吾亦沼横洋，
凿翠辟窗户，入天栖栋梁。
东屯寒月夜，老杜只茅堂。
次韵月湾东湖十咏 其四 颜亭荷雨
徐瑞（宋代）

急雨高荷汞走盘，颜公一去岁如千。天公不为游人计，端为忠臣雪怒肝。
送徐彦章并属光庭
赵蕃（宋代）

儒冠往往令人羞，夫君经明行益修。岂惟吾州罕此流，他州亦复难多求。

迩来默默如有忧，君其莫遣胸次留。是物能为人赘疣，不但萧然成白头。

闽山重行岁且遒，梅花落尽腊酒稠。茅檐夜气侵征裘，一杯颇解思人否。

君家大阮真吾俦，许君能从竹林游。福清政成早回辀，饱食相期趁麦秋。
句 其二
胡澹翁（宋代）

鲑鱼还抵店，虾蟹不论钱。
垂虹亭秋日遣兴
宋无（元代）

满袖玉皇香案烟，綵霓背上俯晴川。红黄霜树珊瑚海，黑白云花玳瑁天。

玄圃空离楼十二，丹墀罢对字三千。吟豪醉蘸吴江水，写与骑鲸李谪仙。
和叔崇两绝
王柏（宋代）

春来风雪无虚日，老去光阴如箭急。
窗外梅花犹未残，高标却被寒留得。
荻港早行
许有壬（元代）

水国宜秋晚，羁愁感岁华。
清霜醉枫叶，淡月隐芦花。
涨落高低路，川平远近沙。
炊烟青不断，山崦有人家。
送会天元住绍兴能仁寺
溥洽（明代）

许询故宅祗园寺，童稚嬉游不记年。楼阁参差霄汉上，山川迢递斗牛边。

萦池昼引芙蕖水，负郭秋登䆉稏田。今日送君迷旧迹，都门回首一凄然。
宿真隐寺
王十朋（宋代）

我亦欲真隐，区区愧此身。山林与城市，何处隐非真。
送王著作
司马光（宋代）

古来都邑美，孰与雒阳先。况复元侯贵，兼之从事贤。

玦离横阙塞，珠曲逗伊川。慰眼登临乐，送君空惘然。
说之方忧韩公表大夫疾遽致仕乃蒙传视送陈州
晁说之（宋代）

布种无多寡，收获几丰凶。
老农知岁异，远贾务日同。
孰是勉无德，莫非矜有功。
君何谢事早，两世有四公。
旅怀
释文珦（宋代）

北风吹荒林，萧骚起寒声。
客子耳中闻，展转伤离情。
亲朋不在眼，他乡但{左女右上乃中日下子}{左女右上乃中日下子}。
狐死亦亦首丘，奈此终身行。
祁门竹枝词四首 其三
华汝楫（清代）

屋角悬灯夹路旁，祁山月出又昏黄。不知敬礼何神佛，比户门前一瓣香。
奉使鼓吹曲四首 其一 关塞曲
黄佐（明代）

关塞长，关塞长，引弓鸣镝秋草黄。临交河，望金微，风吹沙作浮黄飞。

诏期门，驰羽书，韦韝索辫辞穹庐。惟职方，贯利同，輶轩駊騀川原中。

抚长剑，行路难，有何者鸟菀于弁。搏雕虎，接飞猱，登顿濡迹安足劳。

徵九赋，赉三军，䯀骢父马徕如黄。建华眊，遏奔鲸，奏铙旋镯邦国宁。
偈倾一百三十三首
释法薰（宋代）

去却一，拈得七。
通天大路，万重铁壁。
枫桥心肝五脏，一时剖出。
臭骨头，信彩掷。
百千万种神通，只消道个不必。
西郊兰若
羊士谔（唐代）

云天宜北户，塔庙似西方。林下僧无事，江清日复长。

石泉盈掬冷，山实满枝香。寂寞传心印，玄言亦已忘。
道山堂
李龙高（宋代）

疏花斜映玉玲珑，曾见诚翁与放翁。
犹有旧时相识在，几回搔首立春风。
煮笋
王谌（南北朝）

案有磨人墨，囊无使鬼钱。
难教典班史，只可折花钿。
破屋日金雨，颓檐夜见天。
山童因煮笋，庖下始生烟。
武陵春（般涉调）
张先（宋代）

每见韶娘梳鬓好，钗燕傍云飞。谁掬彤霞露染衣。□玉透柔肌。

梅花瘦雪梨花雨，心眼未芳菲。看著娇妆听柳枝。人意觉春归。
咏史十一首 其五
李华（唐代）

汉皇修雅乐，乘舆临太学。三老与五更，天王亲割牲。

一人调风与，万国和且平。单于骤款塞，武库欲销兵。

文物此朝盛，君臣何穆清。至今壝坛下，如有箫韶声。
残梅
方蒙仲（宋代）

枝北复枝南，明星□□□。
不用怨春风，且作初开看。
感怀 其四
李攀龙（明代）

明堂飨元祚，称岁朝京师。侵晨宴鸾台，日夕宿兰池。

翩翩佳公子，三五相追随。十千平乐酒，羽爵何参差。

长歌激清风，顾眄生光辉。秉我径寸翰，兴文一如飞。

旁人徒嗷嗷，匹侣当自知。离别难预图，乐往自成悲。

仰观素雪流，俯见朱华披。弃置安足陈，亡没无还期。

百年譬影响，倏忽谁能持。
舟中对月
陆游（宋代）

百壶载酒游凌云，醉中挥袖别故人。
依依向我不忍别，谁似峨故半轮月？
月窥船窗挂凄冷，欲到渝州酒初醒。
江空袅袅钓丝风，人静翩翩葛巾影。
哦诗不睡月满船，清寒入骨我欲仙。
人间更漏不到处，时有沙禽背船去。
斗鸡图
周天球（明代）

英年曾入斗鸡场，金距狸膏事已荒。
惟有雄心忘未得，披图犹自问低昂。
虔州野泊
王衍梅（清代）

渺渺西风芦荻洲，崆峒云物望中收。一天残照生鸦背，满目青山画虎头。

八九人烟依村住，两三渔火杂萤流。郁孤台畔清砧月，重唱刀镮鬓已秋。
宿休庵用德功壁间韵赠陈道人
朱熹（宋代）

暮入千峰里，寒栖一草庵。室连丹灶煖，厨引石泉甘。

尘虑纷难到，神光暖内含。非君有道气，孤绝讵能堪。
贤者之孝二百四十首·庾域
林同（宋代）

惜矣戴良诞，贤哉庾域诚。
真能感鹤唳，何至学驴鸣。
王敦城
张伯玉（宋代）

晋氏天霸图，潜飞入坚壁。
梦日有余祥，留鞭无旧迹。
虽矜钱凤计，终堕太真策。
不作忠良臣，高城有何益。
愍叹
孙嵩（宋代）

救地扶天力不支，犹为落落怪男儿。
泥中龙逝江神骇，波际鲸枯海若悲。
恨入烟云连叹县，魂随霜雪薄燕垂。
可怜傲兀南冠在，吟尽关山恸绝诗。
布袋赞 其一
释绍昙（宋代）

驮布袋，放痴憨。回头一笑，捏怪千般。走遍长汀人不识，诳言弥勒示人间。
乙亥九日偕署中诸友登北山寺
戴亨（清代）

九日招携出郭游，清尊野菊对閒鸥。狂吟我欲题青壁，落帽君无笑白头。

人滞江乡风月老，雁横霜浦荻芦秋。南朝剩有佳山色，乘兴登临一放眸。
寄吴晞远
祖秀实（宋代）

官路声名二十年，江乡旧仰贰车贤。
推将事业归尘外，收得功夫到酒边。
解榻几闻招隐士，炷香终日对韦编。
公朝况是登耆哲，早晚蒲轮稳著鞭。
亭午欲过意复凄然偶引杯酒而沅陵丈送诗适至
赵蕃（宋代）

寒厅冷日不能暄，杯酒时须手自温。
赖有好诗频送我，能教病眼洗眵昏。
白发
傅梦得（宋代）

勋业未能成，青铜照眼明。
星霜惊入鬓，天地觉无情。
才近半百岁，渐生三两茎。
儿童劝休镊，浪得老成名。
病中作
杨时（宋代）

此身如幻病何伤，白日无人景自长。
寄傲南窗容膝地，时时飞梦到羲皇。
新猿
贯休（唐代）

寻常看不见，花落树多苔。忽向高枝发，又从何处来。

风清声更揭，月苦意弥哀。多少求名者，年年被尔催。
芜湖即事三首
李流谦（宋代）

南人重鱼长食鲜，小鱼弃掷不论钱。
老翁操网儿弄桨，一家生理在渔船。
桃源僧舍看花
段成式（唐代）

前年帝里探春时，寺寺名花我尽知。

今日长安已灰烬，忍能南国对芳枝。
恭纪圣恩春日同游并颁赐殊品 其三
方献夫（明代）

促步追趋度锦芳，殿名清馥御炉香。重承左室温纶下，满袖薰风带宠光。
懒性
钱宰（明代）

懒性殊清绝，高情不可降。支颐攲白石，侧耳听秋江。

鬓发丝千缕，孙儿玉一双。朝来宾客至，有酒绿翻缸。
禽言九首 其八
王佐（汝学）（明代）

提壶芦，无酒沽。海城花落春日晡，飞上酒树立斯须。

问树有酒树言无，树言主翁作欢娱。年年只向酒树需，只今酒尽树欲枯。

有酒名，实空虚。提壶芦，无酒沽。
敬饯刘兴伯提干之官
张榘（宋代）

平生子刘子，劲气横秋霜。
不肯作短簿，海漘驾飞航。
棱赠高颊观，碧眼须眉苍。
莺花风月夜，锦绣颂肝肠。
诸公盍推毂，置之白玉堂。
筦库着此士，四海空茫茫。
仆也客於浙，云阡凄故乡。
退鷁岂坦率，瞽无预文章。
乘除君晚泰，尚欲思激昂。
年饥仅半菽，羞涩无酒浆。
赆别祗此诗，君无诮凄凉。
酬郭少府先奉使巡涝见寄兼呈裴明府
许浑（唐代）

载书携榼别池龙，十幅轻帆处处通。谢脁宅荒山翠里，

王敦城古月明中。江村夜涨浮天水，泽国秋生动地风。

饱食鲙鱼榜归楫，待君琴酒醉陶公。
□后圃成三绝句 其一
冯伯规（宋代）

重阳过后菊方开，引得幽人日日来。从□□开到花落，每来倾饮两三杯。
前有一樽酒行
陈叔宝（南北朝）

殿高丝吹满，日落绮罗鲜。莫论朝漏促，倾卮待夕筵。
雨馀
林大钦（明代）

雨馀烟景绿，花夕池塘春。游云增旷望，白日静幽沦。

抚景羞玄发，遗时欣独新。衡门今古意，萧散采芳辰。
夜雨寄元敏之昆弟
田紫芝（金朝）

醉梦萧森蝶翅轻，一灯无语梦边明。虚檐急雨三江浪，老木高风万马兵。

枕簟先秋失残暑，湖山彻晓看新晴。对床曾有诗来否，为问韦家好弟兄。
和翁子秀夜过溪桥韵
李处权（宋代）

千里无云湛九霄，月明花露滴春桥。
何时心绪如杨柳，笑倚春风万丈条。
丙戌五日京师作二首
王安石（宋代）

北风阁雨去不下，惊沙苍茫乱昏晓。
传闻城外八九里，雹大如拳死飞鸟。
二风诗。乱风诗五篇。至荒
元结（唐代）

（古有荒王，忘戒慎道，以逸豫失国，故为《至荒》

之诗一章三韵十二句）

国有世谟，仁信勤欤。王实惛荒，终亡此乎。

焉有力恣谄惑，而不亡其国？呜呼亡王，忍为此心！

敢正亡王，永为世箴。
句
缪鉴（元代）

既能事汉识真主，何必下齐求假王。
月丹
释居简（宋代）

展样山茶染不如，宫黄齐撚牡丹须。不忺宿雨曦晴露，玉袖垂红护绛襦。
阆州东园十咏·清风台
文同（宋代）

无时来见袭，有地更临高。
坐客清谈起，纷纷落麈毛。
八咏诗 被褐守山东
沈约（南北朝）

守山东。
山东万岭郁青葱。
两溪共一泻。
水洁望如空。
岸侧青莎被。
岩间丹桂丛。
上瞻既隐轸。
下睇亦溟蒙。
远林响咆兽。
近树聒鸣虫。
路出若溪右涧吐金华东。
万仞倒危石。
百丈注悬潨。
掣曳写流电。
奔飞似白虹。
洞井含清气。
漏穴吐飞风。
玉窦膏滴沥。
石乳室空笼。
峭崿途弥险。
崖岨步纔通。
余舍平生之所爱。
歘暮年而此逢。
欲一去而不还。
怅邹衣之未褫。
揖林壑之清旷。
事氓俗之纷诡。
幸帝德之方升。
值天纲之未毁。
既除旧而布新。
故化民而俗徙。
播赵俗以南徂。
扇齐风以东靡。
乳雉方可驯。
流蝗庶能弭。
清心矫世浊。
俭政革民侈。
秩满归白云。
淹留事芝髓。
送宋知府归阆州
黄榦（宋代）

丈夫不遇归西州，天遣旱魃为王留。
谁知冥鸿向蓬荜，一使深鷁胶浅流。
载书万卷堪自乐，端坐十日吾何忧。
使君高怀不可挽，飞廉驱雨扶君舟。
君今捩柂清江头，江汉滚滚来为浮。
张帆挂席日千里，巨鱼岂恋寻常沟。
蒙泉
释居简（宋代）

坎井只丈寻，得名由参寥。丈人玄豹姿，养德富不骄。

想当发泉蒙，如此湛弗摇。珠明水增媚，镜净尘当消。

陶泓勺馀沥，采笔生春潮。止则云沉沉，涨则桃夭夭。

淘趁槐火新，战与坡仙挑。坛拜十四字，高山郁岧峣。

灯灺谩图续，些苦何能招。须公起九原，为我饮一瓢。

于戏不可作，仰止苍崖腰。
浣溪沙（庆董内机）
李刘（宋代）

濯锦江边玉树明。碧油幢里彩衣荣。当年此日下长庚。

细酌成都千岁酒，闲看嶰谷一阳春。归听云母隔屏声。
满江红 贺赵县丞
卢炳（宋代）

媚景良时，无非是、三春富贵。花共柳、著工夫染，嫩红轻翠。

日丽风和薰协气。莺吟燕舞皆欢意。况生辰、恰恰值清明，笙歌沸。

分天派，真龙裔。到月殿，攀仙桂。看眉间黄色，诏书将至。

莫向蓝田分佐理。便趋紫禁参朝对。问玉皇、仙籍注长生，三千岁。
哲宗上太皇太后册宝五首
佚名（隋代）

皇帝仁孝，总临万方。
褒一其观，日严以庄。
龙兗翼翼，玉书煌煌。
傅之亿世，休有烈光。
和洪景卢用三白韵作四白诗 其二
王十朋（宋代）

楚士照千乘，韩梨夸数株。舜门纷执玉，尧岳衒分符。

宝结文房友，鉴明狂客湖。郊圻正多垒，兵会忆夷吾。
题孙允刚饮水轩
程通（明代）

智者惟乐水，乐之斯饮之。清贫自足乐，真味谁能知。

江海归吾量，膏粱匪我思。孔颜今不作，千载竟何师。
悼无方二首 其一
释函是（明代）

归山将一岁，哭子畏心伤。因悼袁高老，重添泪数行。

死生真电火，来去怯冰汤。濒海无人处，春蛙聒夜塘。
鹦鹉洲
蒋之奇（宋代）

落日汉阳孤阁对，秋风鄂渚数舟横。偶吟万里飘流句，独倚沧洲忆祢生。
偈十九首 其十一
释守卓（宋代）

付法传心，将错就错。立雪断臂，随邪逐恶。本色衲僧，如何评溥。

达磨大师，露出一膊。
神应港
王惠（明代）

江水奔投海，湍沙障作堤。萦纡盘数里，迢递接双溪。

港窄波还漫，潮平岸始低。鲛人频揭水，蕃舶每胶泥。

宋将威何赫，王师力并齐。辇沙劳畚锸，堰水跃鲸鲵。

既辟俄云合，将通又复迷。海神驱万族，飓母驾群犀。

别港开如堑，征帆径若溪。庙坛初建设，祭物盛提携。

不独便舟旅，更兼喜旄倪。当时神显应，此日客分题。

烂漫离杯劝，娇腾驻马嘶。不堪情缱绻，回首暮云西。
慎宰练德符招饮僧舍二首 其一
郭祥正（宋代）

杂花开遍县城东，不惜提壶细雨中。应是花枝羞老客，故含春恨泣残红。
游水南寺
余靖（宋代）

双刹耸浮云，层轩绝世尘。
松溪千盖雨，茶圃一旗春。
夜梵龛灯暗，朝香篆火新。
暂来犹永日，堪羡白莲人。
有病吟
邵雍（宋代）

身之有病，当求药医。
药之非良，其身必亏。
国之有病，当求其医。
其之非良，其国必危。
事之未急，当速改为。
事之既急，虽悔难追。
会肇庆章守致语口号
洪适（宋代）

风翼翔嬉云路轻，合班玉笋直承明。鳄溪已作思棠雅，龙邸先驰拔薤声。

皂盖朱轓仍敛惠，青帘白舫岂争程。元戎政欲倾家酿，唤取佳人进曲生。
次韵曾仲锡承议食蜜渍生荔支
苏轼（宋代）

代北寒荠捣韭萍，奇苞零落似晨星。
逢盐久已成枯腊，得蜜犹疑是薄刑。
欲就左慈求拄杖，使随李白跨沧溟。
攀条与立新名字，儿女称呼恐不经。
苦热
刘筠（宋代）

六幕云收万籁沉，结瑶千尺倦登临。
七盘妙舞频挥汗，五色嘉登冷镇心。
极目岭梅宁止渴，拂波宫柳漫垂阴。
祇忧火解神仙骨，赖有泉声发素琴。
秋日闻蝉
陆游（宋代）

断角斜阳触处愁，长亭搔首晚悠悠。
世间最是蝉堪恨，送尽行人更送秋。
同晁季一李天纪过沈宗师北庄因成长韵
吕本中（宋代）

三年城南居，不识城北土。但闻玉雪郎，去作猿鹤主。

今晨篮舆来，握手相劳苦。胜游有佳士，洗耳听妙语。

晴窗背云壑，落日在环堵。晚风生白杨，想像原野古。

断崖悬老木，小港聚寒雨。却观城市人，努力自熬煮。

畏涂出衽席，祸福有未睹。杜陵怀壮游，无忌笑豪举。

二者觅真是，政恐君未许。千秋柴桑翁，妙句聊一吐。
元旦夜梦屋后盛产灵芝既报得长孙又闻国医活泉疗儿妇有再生之力喜而赋赠
庞嵩（明代）

五色灵芝屋后生，奇根仙种自天成。调元赖尔资坤力，欢动滇南万里声。
魏漕彦成昔宰弋阳政绩上闻召对改秩予适当词
胡寅（宋代）

解到周公谓鲁公，尚书深见古人风。
流传顿广谁之力，千古须知魏与洪。
题秋堂四兰
释绍昙（宋代）

久居深林幽寂中，虽隐德不耀。
遇春阳姁妪，笑弹玉指，
十倍精神。
一斛珠 其四
张元干（宋代）

云鸿影落。风吹小艇敧沙泊。津亭古木浓阴合。一枕滩声，客睡何曾著。
天涯万里情怀恶。年华垂暮犹离索。佳人想见猜疑错。莫数归期，已负当时约。
泣谢陈德任
徐积（宋代）

义重江湖叟，情施墟墓閒。孤魂慰长夜，老泪湿衰颜。

一奠方铭骨，三年更倚山。更分心两处，恍惚自收还。
依韵和丁学士陪诸公城东饮
梅尧臣（宋代）

黄花秋草满荒台，联马鸣珂未欲回。
上苑自将驰道隔，高林空望白云开。
荐肴已去纱笼幂，赐酝新从蚁瓮来。
天气正清风景好，重门虽禁不辞杯。
相和歌辞。苦寒行
刘驾（唐代）

严寒动八荒，藾藾无休时。阳乌不自暖，雪压扶桑枝。

岁暮寒益壮，青春安得归。朔雁到南海，越禽何处飞。

谁言贫士叹，不为身无衣。
同张元善集癸未同年
袁说友（宋代）

同年几合几分违，三十年间见日稀。
尊酒相逢今也幸，诗书论政旧焉依。
慈恩故事嗟回首，吴地清谈对落晖。
一世功臣在公等，尚期努力佐龙飞。
送泉州周尚书 其三
仲并（宋代）

得誉今铨筦，飞声自谏垣。久知蒙帝可，不敢丧吾存。

切切道涂喜，勤勤指顾言。我公今气貌，犹是旧攀辕。
牡丹
方干（唐代）

借问庭芳早晚栽，座中疑展画屏开。花分浅浅胭脂脸，
叶堕殷殷腻粉腮。红砌不须夸芍药，白蘋何用逞重台。
殷勤为报看花客，莫学游蜂日日来。
登润州万岁楼（一作皇甫冉诗）
刘长卿（唐代）

高楼独上思依依，极浦遥山合翠微。江客不堪频北望，

塞鸿何翠又南飞。垂山古渡寒烟积，瓜步空洲远树稀。

闻道王师犹转战，更能谈笑解重围。
寸心
姚燮（清代）

万事乱山乱，寸心孤木孤。澹忘持小劫，潜匿得真吾。

寂籁晨钟月，高霜夜屋乌。庄生齐物论，未肯汰荣枯。
送许巢余礼耕游摄山
黄标（清代）

闻道先生买桂舟，片帆风发水西洲。金绳世界千华晚，玉镜山川万叶秋。

好句遍题王粲笔，清樽群奉谢公游。遥知烟月空濛夜，人在虬龙最上头。
界石守风，望天竺、灵隐二寺
皎然（唐代）

山顶东西寺，江中旦暮潮。归心不可到，松路在青霄。
读王逢原文奇其才择甚精者录为一编
孔武仲（宋代）

人喜相知自昔然，况君埋玉未多年。
雄文一读千行泪，青眼相期万古传。
已掇条枚收美实，更披沙石贮清泉。
东齐倒掩无人语，火暖灯明手自编。
七夕洴江太史招集筱园
马曰璐（清代）

暑气消残露气浮，晚凉高树系轻舟。荷承翠雨虚亭静，月挂微云水阁秋。

天上佳期无别绪，人生清味是同游。杯深不觉凭栏久，河影星光共一楼。
偈 其一
智常（唐代）

归宗事理绝，日轮正当午。自在如师子，不与物依怙。

独步四山顶，优游三大路。吹嘘飞禽堕，嚬呻众兽怖。

机竖箭易及，影没手难覆。施张如工使，剪截成尺度。

巧镂万盘名，归宗还似土。语密音声绝，理妙言难措。

弃个耳还聋，取个目还瞽。一镞破三关，分明箭后路。

𢘟怜个丈夫，先天为心祖。
春江舟泊
王鸣雷（明代）

柳岸春寒亦泊舟，春风江上影悠悠。不知几处猿啼树，一夜江云尽带秋。
惶恐滩
鲍珍（清代）

江雾失山晓，乾坤一混茫。高滩荻苗冷，微雨豆花凉。

牛马渺难辨，鱼龙深自藏。不须说惶恐，前度已神伤。
送邹石生之广州 其八
李宗瀛（清代）

歌舞冈非昔，祥兴事亦阑。崖门传驻跸，辇道忆呼銮。

一代降王去，千秋正气完。抚时思往迹，感激发遥叹。
彼莲之美
曾丰（宋代）

厥华尚赤，故为火德。
厥德靡常，虚室生白。
正月初二日早行苦寒
黄公辅（明代）

冰凝水面雪遍歧，盐撒空中拂柳枝。寒午宿禽栖尚稳，履端行客迹还稀。

陇头无使青梅树，雪上何人披鹤衣。愿借天边红日丽，负暄乘暖到京畿。
高士咏 其三十六 东方曼倩
吴筠（唐代）

东方禀易象，玩世隐廊庙。栖心抱清微，混迹秘光耀。

玄览寄数术，纳规在谈笑。卖药五湖中，还从九仙妙。
乙卯端午十绝
刘克庄（宋代）

唤起龙泉老，侬今把钓缗。
还公旗与鼓，别付夺标人。
环翠堂
毕公信（宋代）

群山关设险，高屋照多阴。
晴岚度丘壑，疏翠上衣襟。
乔山人善琴
徐珂（清代）

国初，有乔山人者善弹琴。精于指法，尝得异人传授。每于断林指荆间，一再鼓之，凄禽寒鹘，相和悲鸣。后游郢楚，于旅中独奏洞庭之曲。邻媪闻之，咨嗟惋叹。既阕，曰：“吾抱此半生，不谓遇知音于此地。”款扉扣之。媪曰：“吾夫存日，以弹絮为业。今客鼓此，酷类其声耳。”山人默然而反。
答再和
梅尧臣（宋代）

舟行才及二三里，已复浅流如冻河。
君有短书谁远寄，时因燕子拂樯过。
金刚随机无尽颂·持经功德分第十五
释印肃（宋代）

功德无边量，不及如回向。
回向理不如，妄想颠倒诳。
盘洲杂韵上 方竹
洪适（宋代）

体方如就矩，干直匪从绳。杖有削圜厄，提携先摸棱。
渔家傲·神是性兮气是命
佚名（宋代）

神是性兮气是命。神不外驰气自定。幸有崔公入药镜。如究竟。自真固蒂归根静。主客内明方外应。灵台粲发天光莹。两个壶中一片景。急修省。莫待临渴去掘井。
采芡
梅尧臣（宋代）

猬毛苍苍磔不死，铜盘矗矗钉头生。吴鸡斗败绛帻碎，海蚌抉出真珠明。

磨沙漉水莩壳滑，斫桂煮釜风波声。齿如编贝嚼明月，曼倩不复饥肠鸣。

莫论一斛贵与贱，堂上狼藉无由行。
登穿山
方璿（清代）

颓然石磴草萋萋，客里重登旧迹迷。海气暗吞山顶寺，钟声高落洞门溪。

秋来有月台堪倚，春到无花鸟自啼。欲谒桑公不可见，苍苔断碣暮云低。
和佥判建平书怀 其四
虞俦（宋代）

冷矣微官已倦游，末哉斗食尚迟留。长裾懒向侯门曳，任尔儿童笑拙鸠。
寄潮州于公九流
陈尧佐（宋代）

扁舟如叶路东西，一片滩声下恶溪。
当日亭台旧时客，相逢莫惜醉如泥。
蝶恋花
陈允平（宋代）

寂寞长亭人别后。一把垂丝，乱拂闲轩牖。三月春光浓似酒。传杯莫放纤纤手。

金缕依依红日透。舞彻东风，不减蛮腰秀。扑鬓杨花如白首。少年张绪心如旧。
西郊散步
陈启佑（清代）

西风动山郭，飒然秋气深。散步出郭门，山光青上襟。

蝉声咽远树，樵语归平林。黄云卷四野，篝车娱苍黔。

俯仰殊各得，大哉天地心。闻道五年前，孤城边骑临。

登陴不遑食，干戈苦相寻。我来幸无事，弦诵有余音。

人偿室家乐，边乏桴鼓侵。藉此足高枕，怀抱宽古今。

林壑开图画，曳杖恣行吟。薄暮独归去，墟烟苍翠沈。
秦望山
袁默（宋代）

海上仙山与凡绝，迢迢弱水不可涉。鸷膺蜂准岂不知，长生不死心未灭。

雄伯关中亦一时，并吞六国犹指挥。白矜功德愚黔黎，驱山塞海疑有之。

吾闻卢生言，辟恶真人至。又闻徐市言，蓬莱药可致。

愿捕巨鱼连弩射，史迁记此不及彼，古老相传恐真是。

岷峨一夜失崔嵬，峨耳山从蜀道来。嗟乎六丁汝狂斐，区区为役长城鬼。
漫兴 其五
郑樵（宋代）

初秋一雨新凉，子夜长吟未央。阶下花枝冷艳，堂前佛火微茫。
齐安今秋酒殊恶对岸武昌酒可饮故人潘主簿时惠双榼
张耒（宋代）

军城晓鼓已蓬蓬，城下秋云卷暮江。祇有老鸡能换卧，更无佳客可倾缸。

冲风时动萧萧叶，晚日斜窥寂寂窗。犹喜江南有佳客，怜贫时致玉壶双。
皇太后合春帖子六首
苏颂（宋代）

花影迟迟转午阴，渐闻宫柳变鸣禽。
休呈金彩矜工巧，但阅图书鉴古今。
月中归驿舍
陆游（宋代）

岁岁常为锦水行，驿前双堠惯逢迎。
草深闲院虫相语，人静空逢月自明。
病起酒徒嘲小户，才衰诗律媿长城。
何时却泛耶溪路，卧听菱歌四面声。
述怀
贺钦（明代）

壮岁辞青琐，还山坐白云。天时看代谢，世事断知闻。

菽水奉慈母，诗书教后昆。未能忘鄙陋，尝献野人芹。
题名士蔡伟叔宣子文集
王迈（宋代）

书眼昏眵久，今日逢膜篦。
诗编云岫序，文卷水心题。
富艳濯江锦，清寒印月犀。
行行遇知己，莫欢橐无齎。
闻崔十八宿予新昌弊宅时予亦宿崔家依仁新亭…聊以写怀
白居易（唐代）

陋巷掩弊庐，高居敞华屋。新昌七株松，依仁万茎竹。

松前月台白，竹下风池绿。君向我斋眠，我在君亭宿。

平生有微尚，彼此多幽独。何必本主人，两心聊自足。
梁溪四友赞序 其四 粲华赞
李纲（宋代）

我有佳友，粲粲其华。金英炜煌，翠叶交加。风露洒濯，色香相知。

宛如美人，象服逶迤。可以忘忧，莫如旨酒。泛此粲华，益我眉寿。

渊明一樽，子美三嗅。永结清欢，相从白首。
河满子•寄语
彭孙遹（清代）

忙里弹棋击槊，闲时酌酒鸣筝。奇服居然人不识，高冠短后长缨。

寄语里中儿子，何妨谓我狂生。
和范景仁王景彝殿中杂题三十八首并次韵其十
梅尧臣（宋代）

选来金殿尽英豪，帝笔亲承始是遭。
就里少年唯贾谊，其间蜀客乃王褎。
善经有意尊儒甚，推泽方知待士高。
归付子孙传百世，深堂闲挂亦萧骚。
卧云庵
陈岩（宋代）

乱云堆里酣酣梦，人在清泉白石间。
膠扰劳生鼎中沸，有官不换此身閒。
牡丹
赵佶（宋代）

异品殊葩共翠柯，嫩红拂拂醉金荷。春罗几叠敷丹陛，云缕重萦浴绛河。

玉鉴和鸣鸾对舞，宝枝连理锦成窠。东君造化胜前岁，吟绕清香故琢磨。
拟汉铙歌十八曲，存十一章 其八 有所思
姚燮（清代）

有所思，思我美人。思不见我，美人伤如人何，目摇摇为旌，宛转人肠车轮。

燕辞我梁，文杏不得芳。金蝉饰玉钗虽光泽，羌不及弃菅与蒯，被露道旁。

公子出门花蕤蕤。花蕤蕤，春相随。白鹄翩容仪，东风驱汝日夕飞。
念衰二首
宋庠（宋代）

劲风吹北林，落叶舞南牖。
岁序忽已高，峥嵘薄星斗。
大化驱群物，始终迭相授。
羲和亦何为，挟日但西走。
少壮驰目前，衰颓蹑人后。
星星两霜鬓，伴我老成丑。
学道若嗟晚，扪心更馀咎。
兹意将奈何，投身就杯酒。
云半阁
何绛（明代）

老僧开竹阁，缥缈倚城西。松际日初上，窗间云渐低。

经教童子读，法说众生迷。不是高贤至，寻常懒下梯。
猗兰操
韩愈（唐代）

兰之猗猗，扬扬其香。
不采而佩，于兰何伤。
今天之旋，其曷为然。
我行四方，以日以年。
雪霜贸贸，荠麦之茂。
子如不伤，我不尔觏。
荠麦之茂，荠麦之有。
君子之伤，君子之守。
乐任厥迪
释今无（明代）

老莱袖舞乐筵风，正值瑶池奏乐中。子孝母慈和德美，药灵人乐与仙同。

洞天门起罗浮月，福地桥通鹤岭钟。始识绮罗春富贵，仙花如锦照山红。
去年对雪一首赠江十
刘敞（宋代）

去年对雪本忆梅，今年看梅更忆雪。繁香浩色他日时，谁为年年剧胡越。

乃知古来人间世，十常八九不如意。况我与君羁旅人，别多会少谁复计。

閒来看梅取一笑，对雪更作明年调。
尚书新创敌楼二首
方干（唐代）

下马政成无一事，应须胜地过朝昏。笙歌引出桃花洞，

罗绣拥来金谷园。十里水云吞半郭，九秋山月入千门。

常闻大厦堪栖息，燕雀心知不敢言。

异境永为欢乐地，歌钟夜夜复年年。平明旭日生床底，

薄暮残霞落酒边。虽向槛前窥下界，不知窗里是中天。

直须分付丹青手，画出旌幢绕谪仙。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其四
李孙宸（明代）

露下衣裳冷，邀欢子夜初。援琴试新曲，山水意何如。
苦寒得酒二首
王洋（宋代）

鲲鹏蜩鷃子知不，小大形殊各有俦。
取醉尽情师李白，放言极力问庄周。
南京陆孝子刲股诗
王缜（明代）

孝哉陆生纯且良，事母左右周无方。寒为温暖暑为凉，平居竭力守厥常。

一朝阿母病卧床，陆生忽忽心如狂。悬冠不栉行不翔，药饵遍试方无良。

虔诚吁天天为伤，忽传秘法来无阳。梦中神语识不忘，起砺白刃生秋霜。

暗刲股肉血淋浪，和血作羹进母尝。母病寻瘳体亦康，一日声名四海彰。

吾闻大孝在显扬，况生年今十八强。前途去去远且长，往矣慎勿停辀航。

丈夫志气塞穹苍，百年一善何足臧，吁嗟陆生未可量。
坚凝
晃逈（宋代）

了知起灭意，决定生死根。
不复随缘转，是名不动尊。
端午帖子九首
曹勋（宋代）

曲槛榴花绛色鲜，博山一缕水沉烟。
奉华窗户清无暑，羽羽香传远岸莲。
送梁子聊句
苏舜元（宋代）

大荣大辱，能生死人。
二物不并，以挠厥真。
之子病闷，肠如车轮。
以尤到母，饶寒著身。
世俗卤莽，辄置莫亲。
文彩华艳，伏不得伸。
凄吟衰号，酸入四张。
夜计破午，若燕作秦。
腹愤轧轧，胸奇陈陈。
淮国晚岭，吴渠春津。
去谢夙蕴，归逢故辛。
雌火相丑，刮凿遯屯。
驾风鞭霆，以脱凡鳞。
题顾玉山淡香亭
余善（明代）

玉女乘鸾下绛霄，梨云漠漠带香飘。
帘开淡月香初发，雪满柔条暖未销。
花下洗妆时载酒，亭前度曲夜吹箫。
主人爱客情怀好，折简频烦远见招。
勉赵法曹
华岳（宋代）

银潢河海浸崆峒，君独轩昂万派中。
北鄙虎牢今子产，东山狼派古周公。
固知鲁卫封同姓，合向燕秦策异功。
我欲誓江同击楫，中流不借伴英雄。
吴宫曲
张祜（唐代）

日下苑西宫，花飘香径红。玉钗斜白燕，罗带弄青虫。

皓齿初含雪，柔枝欲断风。可怜倾国艳，谁信女为戎。
买花谣
刘言史（唐代）

杜陵村人不田穑，入谷经谿复缘壁。每至南山草木春，

即向侯家取金碧。幽艳凝华春景曙，林夫移得将何处。

蝶惜芳丛送下山，寻断孤香始回去。豪少居连鳷鹊东，

千金使买一株红。院多花少栽未得，零落绿娥纤指中。

咸阳亲戚长安里，无限将金买花子。浇红湿绿千万家，

青丝玉轳声哑哑。
友梅吴编校寿宫之侧筑庵曰全归有诗十咏敬次
杨公远（宋代）

竹满长洲蔬满畦，四时丰富足豚鸡。
况君剩有羊腔禄，笑我犹余几瓮虀。
诉董寺丞
华岳（宋代）

神首罗睺欲蚀天，弯弓直造玉皇前。
九重不忍诛林甫，一札翻令囿马迁。
投鼠固知当忌器，得鱼谁敢便忘筌。
吾今一死初无憾，愿把孤忠托孟坚。
梅花
黄庭坚（宋代）

障羞半面依篁竹，随意淡妆窥野塘。
飘泊风尘少滋味，一枝犹傍故人香。
答何楚才
徐积（宋代）

有客能操耒，而舍其良田。有客善攻玉，而探珠于渊。

二者之是善，子以谓何如。子乃舍所急，若是其渠渠。

然余有二说，可为不可为。所为不可者，子家无寒饥。

所谓可为者，奉养之所资。余此二说者，子当慎择之。

余尝奇子貌，亦尝怜子文。不能为子谋，嗟哉空云云。
喜宝积智轸道人惠书偈
张耒（宋代）

南山老禅翁，白净如水月。
我初获亲近，解此痴脑结。
十年归故里，父老半存灭。
逢师百如旧，才若旦夜别。
故知静能久，岂有火中铁。
致身烦热外，与世作冰雪。
穷秋长安巷，客子送书札。
龙蛙不同趣，掬海救其渴。
平生笑谋食，中路愿颇夺。
犹如伏辕鹿，野性终跳{左足右勃去力}。
触涂惟欲睡，过眼时一哕。
摩尼本无瑕，尘垢终冀豁。
柳絮
雍裕之（唐代）

无风才到地，有风还满空。
缘渠偏似雪，莫近鬓毛生。
甲辰人日病中，吟六言六首以自嘲
范成大（宋代）

政尔荣枯卫涩，刚云人厄天穷。
归咎四冲临岁，乞怜九曜过宫。
白羊道中二首
张耒（宋代）

徒旅已屡憩，过山知几峰。
空畦鸣野水，坏道拱寒松。
醁酒自能暖，褐裘初御冬。
朝饥久未食，林寺已鸣钟。
夏日谢人送酒
韩驹（宋代）

木末炎风晚更无，火云低傍古城隅。正嫌酒作鸡冠赤，洗盏惊看白玉腴。
尝奉先宜人过常山重经正值忌日感赋
罗洪先（明代）

哀节来何促，慈颜去不归。笋舆难奉驭，竹泪自沾衣。

寒水闻悲壑，疏林见远晖。不能五鼎养，空驾驷车飞。
对酒分和杜诗
范浚（宋代）

桃花朱朱李花白，高柳花边出多碧。雨中物色更芳鲜，未碍刘郎中一石。

醺酣裁诗角险丽，坐人豪逸俱勍敌。但令得醉复长吟，山云从尔生虚壁。
御试求遗书于天下
杨杰（宋代）

炎德侔三代，文章叹烬馀。千金期重赏，诸郡购遗书。

东鲁藏经出，西秦挟律除。儒生搜简毕，谒者骛轩车。

阙史修兰省，亡诗补石渠。愿观新四部，清禁直明庐。
桄榔杖寄张文潜一首时初闻黄鲁直迁黔南范淳
苏轼（宋代）

睡起风清酒在亡，身随残梦两茫茫。
江边曳杖桄榔瘦，林下寻苗荜拨香。
独步倘逢勾漏令，远来莫恨曲江张。
遥知鲁国真男子，独忆平生盛孝章。
寂寂
裕瑞（清代）

寂寂萧萧过雨凉，感怀无那酒浇肠。春前种树花成雪，秋后归人鬓已霜。

梦误似当临旧址，秋深犹自滞间乡。古今此恨多同调，几处青山野薤芳。
咏晴
赵蕃（宋代）

冥冥十日雨，不见海棠梨。
霁色晨初上，禽声乐可知。
春衣犹故褐，薄饭只朝虀。
自信端如此，流行任所之。
咏菊十首 其四 金盏银台
王立道（明代）

常年老瓦盆，珍重花神意。白衣人不来，对尔聊成醉。
游苏门
张邦伸（清代）

太行西来一万里，奔矗直到苏门止。衔烟喷雾不可羁，化作飞泉百道起。

涌金亭下云雷喧，大珠小珠沸灵源。蛟龙夜撼苍山动，银涛倒卷天河翻。

潆洄吐纳千万状，一泓清泌流春盎。海眼潜通星宿波，楼台装点西湖样。

我家江水西复西，浣花锦水联清溪。一行作吏来中土，峨眉玉垒青云迷。

登高忽弄啸台月，树影山光两明灭。岭头南望见中原，九曲河流杯底泄。

孙隐君，去已久，鸾凤之音世无有。仙人天际一招手，他年共作山中友。

君其归乎许我否。
夜闻居人喊虎
梅尧臣（宋代）

猛虎岂云猛，潜藏何天昏。
行行出丛薄，稍稍入孤村。
孤村何所出，所出犬与{左犭右屯}。
谁知仁者勇，去恶义自敦。
送捧诏使
李源道（元代）

霜落澄江水似蓝，江亭折柳送髯参。五条温语颁天北，一棹清髯下斗南。

父老疲癃沾利泽，山川胜概入豪谈。渝城好过黄花节，金碧台高酒半酣。
天台曹园
高翥（宋代）

蔡岭桑麻地，曹家桃李庄。
溪流春水滑，梅度晚风香。
竹屋解留客，笋舆休俶装。
平生看花法，不学蜜蜂忙。
公宴诗
应玚（两汉）

巍巍主人德。佳会被四方。
开馆延羣士。置酒于斯堂。
辨论释郁结。援笔兴文章。
穆穆众君子。好合同欢康。
促坐褰重帷。传满腾羽觞。
雨寒
李洪（宋代）

昏昏海气助朝寒，风雨萧萧尽日间。
室似陈蕃尘不扫，门如陶令昼常关。
惟凭茗盌消磨睡，更把诗筒断送閒。
悄悄绝无车马至，方知颜巷似深山。
客中春暮答陈拾遗邝金吾王中书即次拾遗韵
高俨（明代）

离家一日即生愁，况复长年在路头。乡梦不通三月雨，客心如感二毛秋。

途穷旧国看芳草，日落青江送急流。感念密游多旧好，新诗频惠莫能酬。
天基瑞应宫
刘学箕（宋代）

金碧拥琼庐，天开绕电区。
鸟流周室瑞，蛇断汉家府。
石井腾曦驭，瑶坛布斗枢。
愿将皇极福，敷锡偏康衢。
次韵审知十三日四绝
赵蕃（宋代）

起看山月堕金盆，不料阴晴忽异门。
我亦忍饥无复睡，绝怜甑倒又空樽。
题惠来驿
龚茂良（宋代）

十里平畴际远山，上膏未动觉牛闲。
行人多谢晴相送，只恐妨农雨大悭。
采莲女
黄玠（元代）

妾本鸳鸯湖上女，家在鸳鸯湖上住。去年湖上采莲时，将身嫁作商人妇。

商人今年行不归，荷花欲语娇为谁。閒看鸳鸯抛翠菂，颜色如花命如薏。

莲有藕兮藕有丝，郎君白面谁家儿。水烟霏霏日催夕，解后相逢莫相忆。
赠卢砺
毕仲游（宋代）

东风吹大河，北客思故乡。门前车且留，念此道路长。

子服儒衣冠，其家有禁方。非徒学之精，而又心术良。

闻声辨生死，易臂知阴阳。救瘵先闾里，懒上王公堂。

子来视余疾，反侧方在床。头风应手愈，珍重不敢忘。

遗我刀匕药，三年用康强。我家乏黄金，我才非庾郎。

赠子不成礼，秃笔题药囊。
读乐天诗戏效其体
周必大（宋代）

侧足二三臣，平头六十人。
胸中冰与炭，镜里雪兼银。
岂有花经眼，何尝酒入唇。
劳生成底事，胡不早收身。
送韦处士老舅
王建（唐代）

忆昨痴小年，不知有经籍。常随童子游，多向外家剧。

偷花入邻童，弄笔书墙壁。照水学梳头，应门未穿帻。

人前赏文性，梨果蒙不惜。赋字咏新泉，探题得幽石。

自从出关辅，三十年作客。风雨一飘飖，亲情多阻隔。

如何二千童，尘土驱蹇瘠。良久陈苦辛，从头叹衰白。

既来今又去，暂笑还成戚。落日动征车，春风卷离席。

云台观西路，华岳祠前柏。会得过帝乡，重寻旧行迹。
题两岩
史弥宁（宋代）

月殿双鬟整镜台，俄然拂下玉梳来。
失惊怕触姮娥怒，走奔人间不敢回。
和止泓姜秦祠韵
胡仲弓（宋代）

九日山头两径深，不同出处却同心。
唤回浮世梦中梦，来向先同吟处吟。
别驾堂空遗影在，隐君亭破野藤侵。
古今陈迹休深问，且把寒泉当酒斟。
别后寄赵宾旸并杨华父二首
方回（元代）

貌颠神定杨明府，听聩思聪赵广文。
此老足成三钓叟，相望各占一溪云。
宾旸客邸偶胥会，华父家园谁共醺。
为报包山旧乔木，欲来系马说新闻。
送石中允致仕归新昌
郑獬（宋代）

凤凰山下网罗疏，翠翮摇空去有馀。
陶令已抛彭泽印，谢敷今作会稽居。
碧峰四向晚吟处，啼鸟数声春醉初。
更放鱼舠鉴湖上，芙蓉香里卧看书。
塞下曲五首 其一
张仲素（唐代）

三戍渔阳再渡辽，骍弓在臂剑横腰。匈奴似若知名姓，休傍阴山更射雕。
发苏州后登武丘寺望海楼（一作望梅楼）
刘禹锡（唐代）

独宿望海楼，夜深珍木冷。僧房已闭户，山月方出岭。

碧池涵剑彩，宝刹摇星影。却忆郡斋中，虚眠此时景。
梅雨
苏泂（宋代）

双飞蛱蝶情何厚，百啭仓庚韵可听。
肯为螳蜋看黄鹤，忍从燕子乞蜻蜓。
读书舍
袁华（明代）

芳草生书带，香芸辟蠹鱼。钩帘双燕入，长日坐看书。
出关寄资道
彭汝砺（宋代）

草色萋青花色殷，独乘微雨度重关。雕鹰不死蓬蒿际，骐骥方怀道路间。

千里未能通咫尺，一毫安敢望丘山。韶华欲老功名远，卧想清风辄厚颜。
送张嘉州
苏轼（宋代）

少年不愿万户侯，亦不愿识韩荆州。
颇愿身为汉嘉守，载酒时作凌云游。
虚名无用今白首，梦中却到龙泓口。
浮云轩冕何足言，惟有江山难入手。
峨眉山月半轮秋，影入平羌江水流。
谪仙此语谁解道，请君见月时登楼
笑谈万事真何有，一时付与东岩酒。
归来还受一大钱，好意莫违黄发叟。
八玺
苏辙（宋代）

秦人一玺十五城，百二十城当八玺。
元日临轩组绶新，君臣相顾无穷喜。
九鼎峥嵘夏禹余，八玺错落古所无。
古人鄙陋今人笑，父老不惯空惊呼。
金缕曲 碧城仙梦图
杨芸（清代）

梦到仙灵境。叩琼扉、高寒无际，水晶盘迥。依约碧城秋影外，一水琉璃光莹。

照清浅、银潢如镜。露脚丝丝鸾背滑，怕天风、凉透吟魂醒。

扪珠斗，度瑶井。

红霞缥缈看难定。怪玲珑、阑干十二，更无人凭。何处玉笙吹一曲，簌簌飞香满径。

经几度、碧桃烟暝。好展琅玕笺百幅，尽三山、旧事闲题咏。

银毫点，墨花冷。
次日仍雨叠前韵
潘希曾（明代）

怀抱经春不自开，晓窗风雨正愁梅。香魂避湿应归尽，粉艳惊吹易落来。

铁石广平心故在，湖山和靖兴难陪。阴晴等尔吾游倦，为汝须登月下台。
偶作
刘黻（宋代）

四十一年身，天南作逐臣。
病居僧却到，淡饭仆犹嗔。
州浅稀高木，山荒阙伏神。
退藏还有味，所憾远双亲。
板桥
曹学佺（明代）

两岸人家傍柳条，玄晖遗迹自萧萧。
曾为一夜青山客，未得无情过板桥。
寄一贯通
释行海（宋代）

别君容易见君难，三载无书去问安。
身在异乡春又老，梦回孤馆雨生寒。
江山有待人皆往，桃李无言客自看。
东望沃洲何处是，暮云重叠锁峰峦。
菩萨蛮 其三 骨肉亲谊廿载重逢京华小住将归定署离怀各怅因调数阕籍以志别
左锡嘉（清代）

一灯相对悲畴昔，寒螀絮金苔岑碧。秋月竟重圆，几回携手看。

殷勤还寄语，莫种相思树。珍重再来缘，相看各黯然。
汪员外鱼亭招同杭太史堇浦陈丈江皋陆二筱饮集振绮堂即送江皋之余杭
何琪（清代）

旧雨分携思不禁，尊前录别共题襟。舟穿北郭拿音缓，山入南湖黛色深。

小醉定寻仙姥酒，归装应载伯牙琴。洞霄览胜虚前约，剧欲相从快一临。
咏梅五十首呈史尚书
释绍嵩（宋代）

一径萧萧松影低，寻花觅路忽成迷。
诗材虽乏三千首，闻见随时入品题。
金狮潭渡
徐徽（宋代）

金狮潭上水悠悠，两岸垂杨客舍秋。十里清江民物阜，锦帆直到石梁头。
宫词
王仲修（宋代）

囹圄空虚入颂歌，雪霜风雨四时和。
君王德惠施天下，甘露偏於柳上多。
寄衣词
翁卷（宋代）

手织白纻纤且长，生著宜热熟宜凉。以比妾心齐素洁，制成游子远衣裳。

君心相厚未相薄，衣来还得称君目。愿君服之无弃捐，映君颜貌长如玉。
好事近·杭苇岸才登
周之琦（清代）

杭苇岸才登，行入乱峰层碧。十里平沙浅渚，又渡头人立。笋将里梦上轻舟，舟尾浪花湿。恰好乌篷小小，载一肩秋色。
大衍易吟四十首
方回（元代）

震动对艮止，革故继鼎新。
饮啐随时义，天机信屈伸。
厉道人字弗云
释智愚（宋代）

身堕虚空如梦觉，万机截断任天真。单单留得娘生口，个事如何说向人。
过湘阴寄千岩
姜夔（宋代）

眇眇临风思美人，荻花枫叶带离声。
夜深吻笛移船去，三十六湾秋月明。
题天竺寺
四锡（宋代）

三月杨花扑马飞，联镳来欵白云扉。
湖边钟磬含清籁，树杪楼台霭翠微。
野景留人狂欲住，春光啼鸟劝思归。
萋萋芳草重回首，十里松门照落晖。
初夏即事
杨万里（宋代）

旋作东陂已水声，才经急雨恰新晴。
提壶醒眼看人醉，布谷催农不自耕。
一似老夫堪笑死，万方口业拙谋生。
嘲红侮绿成何事，自古诗人没十成。
闻王维祯移官民部
皇甫汸（明代）

传尔天台日，移官地省时。拂琴停水调，扫榻及花期。

越峤眈康乐，吴都迟左思。无言相见喜，怀旧恐兴悲。
十二月九日雪融夜起达旦
魏了翁（宋代）

远钟入枕雪初晴，衾铁棱棱梦不成。
起傍梅花读周易，一窗明月四檐声。
雨中宿章法院
丘葵（宋代）

潇潇一江雨，凉气入山扉。
离舍本不远，连朝亦忘归。
紫荆成子落，黑蚁化蛾飞。
看尽浮生事，终输破衲衣。
登江阁远怀徐记室与杜进士同赋
高启（明代）

凭阑两客怨斜曛，此日同吟只欠君。
江阁虽高犹不见，几重山水几重云。
对菊有怀郎祖仁
孔平仲（宋代）

庭下金铃菊，花开已十分。多情能惠我，对景独思君。

秀色三秋好，清香一室闻。扁舟今夜雨，何处宿江云。
哭孙明复殿丞三首
梅尧臣（宋代）

自古春秋学，皆知不可过。
生前恩礼少，殁後蔗章多。
妻子将焉托，田园有几何。
汶阳秋树里，黄鸟谩听歌。
曹冲称象
陈寿（魏晋）

曹冲生五六岁，智意所及，有若成人之智。时孙权曾致巨象，太祖欲知其斤重，访之群下，咸莫能出其理。冲曰：“置象大船之上，而刻其水痕所至，称物以载之，则校可知矣。”太祖悦，即施行焉。
陪周进士仲鸣谒思范亭小酌成诗二首 其一
林光（明代）

山色空濛晚益奇，看山两眼欲成痴。梅梢已露春消息，松叶先经雪陆离。

马足未须愁曲径，鹊巢犹解占高枝。登堂不尽怀贤意，三复留情拂断碑。
残句吾曹总为长江老
苏轼（宋代）

吾曹总为长江老。
偈颂六十八首 其五十
释法薰（宋代）

青山不举步，日下不挑灯。黄头碧眼，臭肉生蝇。诸人三十年后悟去，不得错怪老僧。
愿监寺自长沙游清修依元禅师兴发复入城余口占四首赠之 其四
释德洪（宋代）

闲里虽无白业，笑中自有丹沙。啜我同游蓬岛，个中枣大如爪。
司马温公挽词 其二
文彦博（宋代）

留滞周南十五年，成书奏牍过三千。东山方起为霖雨，大厦俄倾叹逝川。

密有忠言如药石，别加优礼赐貂蝉。两宫痛悼皆临奠，祗为皋夔志未宣。
华清宫和杜舍人（一作张祜诗）
赵嘏（唐代）

五十年天子，离宫仰峻墙。登封时正泰，御宇日何长。

上位先名实，中兴事宪章。起戎轻甲胄，馀地复河湟。

道帝玄元祖，儒封孔子王。因缘百司署，丛会一人汤。

渭水波摇绿，秦郊草半黄。马驯金勒细，鹰健玉铃锵。

下箭朱弓满，鸣鞭皓腕攘。畋思获吕望，谏只避周昌。

兔迹贪前逐，枭心不早防。几添鹦鹉劝，先赐荔枝尝。

月锁千门静，天吹一笛凉。细音摇羽珮，轻步宛霓裳。

祸乱基潜结，升平意遽忘。衣冠逃犬虏，鼙鼓动渔阳。

外戚心殊迫，中途事可量。血埋妃子艳，创断禄儿肠。

近侍烟尘隔，前踪辇路荒。益知迷宠佞，遗恨丧贤良。

北阙尊明主，南宫逊上皇。禁清馀凤吹，池冷睡龙光。

祝寿山犹在，流年水共伤。杜鹃魂厌蜀，蝴蝶梦悲庄。

雀卵遗雕栱，虫丝罥画梁。紫苔侵壁润，红树闭门芳。

守吏齐鸳瓦，耕民得翠珰。登年齐酺乐，讲武旧兵场。

暮草深岩翠，幽花坠径香。不堪垂白叟，行折御沟杨。
胜因院
吕南公（宋代）

庄严起何代，幽佚惟天与。有众倚耕桑，无人叹寒暑。

岚氛蠹金碧，谷响酬钟鼓。白昼方丈西，犹眠听经虎。
林泉独饮
王勃（唐代）

丘壑经涂赏，花柳遇时春。
相逢今不醉，物色自轻人。
观八阵图说 其二
岳珂（宋代）

天分三百六十度，巧历难窥本在奇。万世机缄发龙卧，六军偏在漫鱼丽。

常山变化徒言用，斜谷崎岖不遇时。积石平沙人不识，尽从靺鞨说行师。
挽吴门昌母夫人二首
李曾伯（宋代）

庆事一门盛，修龄七袠强。
纶封四大国，采侍两文昌。
梦幻存真觉，动庸看显扬。
家山空睇望，惜此令仪亡。
清平乐（怀人）
陈克（宋代）

枕边清血。梦好离肠切。笑倚柳条同挽结。满眼河桥烟月。

莺啼条晓璁珑。罗窗寂寞春空。只许梦魂相近，此生枉是相逢。
翠蛟亭
怡然（宋代）

擘石斗雷霆，蛟乎尔□怒。
会当卷银河，凌空泻甘澍。
和陈述古拒霜花
苏轼（宋代）

千林扫作一番黄，只有芙蓉独自芳。
唤作拒霜知未称，细思却是最宜霜。
喜刘宝学彦修得归因叙初时凄怆之意十首
张嵲（宋代）

林邑回观山霭微，短亭杨柳弄晴晖。
遥怜一骑登途日，逐客人人泪满衣。
谢张学士惠灵寿杖
许志仁（宋代）

和疑连绵青未了，郴江擘出蛟龙吼。
雷公霹雳搜岩比，化为郁律黄蛇走。
飞电迸火出奇节，黄蛇起立僵如铁。
携看玉女洗头盆，拄上九疑探禹穴。
莫挑马箠渡黄河，莫扣天门阍者诃。
但挂百钱时一醉，从教风雨湿渔蓑。
青钱学士方年少，年少羞为老人调。
即看飞步上蓬瀛，别有青藜夜相照。
南阳诸僚和留别诗再和二首 其二
葛胜仲（宋代）

十连名郡近天畿，负重悬知困力微。閒客已知无啸诺，邻邦聊得看芳菲。

谋身旧似齐优拙，罹咎今同鲁酒围。回首隽游难恋嫪，索居独学果畴依。
潇湘八景画·潇湘夜雨
朱瞻基（明代）

浓云如墨黯江树，九疑山迷天色暮。
苍松岩下客维舟，鱼龙鼓舞飞烟雾。
但见长空风雨来，势与云梦相周回。
三湘淋漓泻银竹，七泽汹涌翻春雷。
长江横绝巴陵北，一水悠悠漾空碧。
洪涛巨涨顷刻中，虹桥隐隐无人迹。
前溪遥见野人家，槿篱茅屋半欹斜。
高楼谁得江湖趣，坐听潇潇对烛花。
隔浦钟声来远寺，晓色苍凉喜开霁。
青天万里白云收，满目湘山翠欲流。
景山积雪侍卫下趋如飞
玄烨（清代）

凭高纵远览，积雪明山峰。直下数千尺，飞腾跨玉龙。
詶宋张二侍御王官谷之作
周伦（明代）

西晋中条胜，王官谷最幽。向来期共到，何意阻同游。

玉版传新调，银钩慰老眸。倚阑贪想像，云树霍山稠。
游云居四首 其三
李彭（宋代）

坏衲槃跚玉涧翁，负霜秃鬓颊暾红。时时口占东坡语，顿觉曹刘力未工。
秋怀二首 其一
吴师道（元代）

江南木叶飞，江北百草黄。风烟澹莽苍，怅望川途长。

寒鱼聚其群，鸿雁忽成行。俯仰念时物，索居耿凄凉。

昔我二三子，敦好攻文章。漂零时相失，尺素不得将。

人生四方志，企尔扬声光。登山岂无车，涉水亦有航。

真诚谅不隔，离别庸何伤。
书林十景诗
谢枋得（宋代）

岱嶂吞吐云烟迷，山川独胜东南奇。
银河倒泻风雨急，玉龙交战冰霜飞。
巨流溅石驾空谷，仰望斯须突起粟。
西湖不羡冷泉亭，爽利可人清兴足。
和秦少游赠刘景文韵
王钦臣（宋代）

每爱扬庄解荐雄，喜君归兴自江东。轩昂岂为兵家学，磊落真馀国士风。

垂橐忽惊诗满卷，论文常负酒樽空。边州千骑新居上，莫忆鲈鱼记棹蓬。
繁弱行王世叔通侯圃中观射作
胡应麟（明代）

王侯腰悬铁裲裆，雕弧手挽五石强。竦身注目捷风电，左射右射迥莫当。

大旆高牙矗云际，戈鋋甲胄纷飘扬。观者如山尽辟易，九兕却走千夫僵。

岩呼谷应地汹涌，砂奔砾舞天苍茫。羲和惨沮白日匿，飞星十道流扶桑。

一发旄头落，再发连双鸧。三发定天山，筑城连受降。

连珠四五六，七八纷相将。九发九日坠，百发百穿杨。

巧若甘蝇教飞卫，勇如养叔携潘尪。雀儿只目讵足拟，牛心片胾差堪尝。

丈夫夙昔四方志，桑弧蓬矢悬高堂。登坛仗钺挂金印，英风八面驰戎羌。

棱棱霜气辏羽筈，秋空俊鹘争翱翔。吁嗟君侯绝技有如此，历数古来名将畴能双。

忆昔文成挽宗社，元勋茂烈标旂常。河山带砺国同永，丹书奕叶传貂珰。

侯也登朝在髫丱，朱颜绿发骄琳琅。昼摄衣冠扈銮辂，夜鸣刁斗驱龙骧。

临淮座上倏相值，轩轩霞举明朝阳。骅骝騄駬讵凡骨，声华藉甚蜚天阊。

帝谓河漕实司命，九重特诏来淮阳。艨艟巨舰载刍粟，旌旄络绎浮长江。

黄流徐沛忽中断，一麾立度千馀皇。干城独坐镇寰宇，巍峨天堑雄金汤。

八年贡篚输上国，天子设燕开明堂。安危华夏赖公等，张公神物真干将。

宝弓玉把帝三锡，雅称大白呈中黄。太平无事罢征战，绿芜生戟苔沉枪。

酒酣耳热壮心发，唾壶击碎敧胡床。矢锋贯虱总浮诞，弓弦落鸟徒誇张。

纵观侯射果殊绝，饮羽穿札谁低昂。吁嗟侯技讵止此，弱龄海内传篇章。

词锋笔阵两挥霍，将坛文苑俱辉煌。即今侯年但强仕，威棱烨烨传遐荒。

他时累叶事明圣，二十四考追汾阳。麒麟第一镌姓氏，万年繁弱流芬芳。
谨和老人初冬寓笔十绝
洪咨夔（宋代）

何人地下管天条，不是皋陶即是萧。
金埒漫夸钱过斗，铁围宁问玉垂腰。
逍遥咏 其十二
赵炅（宋代）

万灵通有感，臧否在名人。志诚昭明德，清净见于真。

奉道惟恭谨，修持愿本因。广将求利益，苦乐救生民。
别滁
欧阳修（宋代）

花光浓烂柳轻明，酌酒花前送我行。
我亦且如常日醉，莫教弦管作离声。
偈颂十一首
释了演（宋代）

高高峰顶云，散作人间雨。
一句绝譊讹，相逢莫错举。
不错举，猫儿偏解捉老鼠。
题少保杨澹庵江乡归趣图
杨士奇（明代）

巴陵西畔楚江分，曾泛湖波望岳云。
借得君山小龙笛，月明吹向洞庭君。
十二月十九日夜中发鄂渚晓泊汉阳亲旧携酒追送聊为短句
黄庭坚（宋代）

接淅报官府，敢违王事程。
宵征江夏县，睡起汉阳城。
邻里烦追送，杯盘泻浊清。
袛应瘴乡老，难答故人情。
怀吴迪吉
谢逸（宋代）

朔风吹鬓幅巾斜，饭了呼童碾露芽。竹影萧萧围我舍，溪流露露对君家。

古心莫为世情改，老眼聊凭文字遮。安得一蓑烟雨里，小船载酒卧芦花。
送观音能师去黄龙
彭汝砺（宋代）

天地悠悠共故乡，鬓毛苒苒几星霜。的然积翠家风好，行矣黄龙山路长。
送龚明府九江归宁
徐铉（宋代）

茂宰隳官去，扁舟著彩衣。湓城春酒熟，匡阜野花稀。

解缆垂杨绿，开帆宿鹭飞。一朝吾道泰，还逐落潮归。
乐道歌
仁俭（唐代）

修道道无可修，问法法无可问。违人不了色空，智者本无违顺。

违万四千法门，至理不离方寸。不要广学多闻，不要辩才聪隽。

识取自家城郭，莫谩游他州郡。烦恼即是菩提，净华生于泥粪。

若有人求问答，谁能共他讲论。不知月之大小，不知岁之馀闰。

寅期用粥充饥，斋时更飧一顿。今日任运腾腾，明日腾腾任运。

心中了了总知，且作佯痴缚钝。
效渊明
洪迈（宋代）

人生本无世，况我麋鹿姿。
一堕世网中，永与林壑辞。
此行独何世，岂不为寒饥。
弱岁慕古人，颇觉世好卑。
那知齿发迈，终然此心违。
春风到山泽，鱼鸟亦知时。
我行何日休，流目瞻长岐。
且用陶翁言，一觞聊可挥。
忆秦娥·邯郸道上望丛台有感
曾觌（宋代）

风萧瑟，邯郸古道伤行客。伤行客。繁华一瞬，不堪思忆。
丛台歌舞无消息，金樽玉管空陈迹。空陈迹，连天衰草，暮云凝碧。
耽犁子歌为长乐郑友众赋
王恭（明代）

新宁才人心不羁，腹中三礼犹耽犁。生事常怀汶阳北，梦游未识灞陵西。

青山白野閒来坐，离黍吹花向人堕。潇洒还同谷口耕，风流也学南阳卧。

谁知宣室聘雄才，不使遗贤滞草莱。使者飞书催上道，郎官立马送离杯。

几回待诏金门里，枥上华骢末由试。甲第歌中少故人，五侯宾从无知己。

以兹翻忆鹿门春，却向清时便乞身。匹马行辞白门柳，群公饯出秣陵尘。

故园独树闽川道，数亩山田半秋草。孺子应知食力安，渊明况及归来早。

入门长啸复长歌，仍把春衣换薜萝。自言林下耽犁好，不道天朝荐剡多。
古意
李瑞徵（清代）

桃李好颜色，不如松柏心。况结平生欢，谱之兰与金。

弃绝果何意，含情自沈吟。愿借明月光，展君绿绮琴。

抱月弹流水，哀怨激商音。焉得秦楼镜，涣然开素襟。
秀亭秋怀十五首
方回（元代）

一针落大海，万古无还期。
纖纖刺绣女，断肠终尔思。
物重干将刺，心愿精卫为。
邻妪适有此，殷勤来献之。
铦锋贯彩缕，缝纫实所宜。
匪妾旧时物，怆然双泪垂。
如何大丈夫，忘恩忽如遗。
龙安院
陈岩（宋代）

蔓草丛生伴棘薪，古藤直上绕松身。
寺前寺后清幽处，山鸟飞来不避人。
绩溪书怀
董楷（宋代）

阁雪峰阴未肯明，卧听寒玉泻檐声。
官居不事閒来往，闭户焚香养性灵。
贤者之孝二百四十首·甄逢
林同（宋代）

史书良为稹，褒诏却因袁。
足使济不朽，何堪逢自言。